AARHUS: Bestseller-milliardær Anders Holch Povlsen har gennem mange år opkøbt jord og ejendomme i Skotland - så meget at vi tilbage i oktober 2016 kunne fortælle, at han nu ejede mere jord i Skotland end den engelske dronning Elizabeth.

Nu er milliardæren blevet hovedperson i et drama omkring Skotlands første center til opsendelse af raketter og satellitter på grund af en del af sine jordbesiddelser.

Den skotske regering fik i juli 2018 tilladelse til at etablere et rumcenter i Sutherland, der ligger i det nordligste Skotland. Planen var at åbne for opsendelser i 2020. Holch Povlsen og hans firma Wildland har imidlertid råderet over området, hvor basen efter planen skal ligge, og den aftale kan kun opsiges, hvis den århusianske milliardær accepterer det eller går med til at acceptere ændringer i lejekontrakten.

Det skriver den skotske avis The Press and Journal.